SKRIFTLIG FORESPØRGSEL E-3271/00

af Dominique Vlasto (PPE-DE) til Kommissionen

(20. oktober 2000)

Om: Ens priser på bøger i Europa

Den sidste weekend i september blev der afholdt et kollokvium i Strasbourg om ens priser på bøger i Europa.

Under dette kollokvium kunne det fremhæves, hvor mange fordele en sådan fremgangsmåde ville have på medlemsstatsplan, og hvilke positive følger det ville have for den europæiske kulturpolitik. Uheldigvis er dette princip stadig ikke blevet stadfæstet af Kommissionen.

Eftersom stadig flere stater går ind for dette princip i forskellige former, burde Kommissionen da ikke konkret støtte dette symbolske kulturelle initiativ?

I øvrigt ser man endog, at denne praksis anfægtes, fordi Kommissionen, samtidig med at den hævder, at den respekterer den nationale lovgivning, beskytter en omgåelse af denne lovgivning som følge af bogsalg over Internettet og den frie handel, som er skabt af Internet.

Hvilke konkrete foranstaltninger har Kommissionen til hensigt at træffe for at skabe forening både af denne variation af princippet om kulturel undtagelse og nødvendigheden af ikke at hindre princippet om fri bevægelighed for varer og tjenesteydelser? Og hvornår?

Hvad var grunden til, at det var Monti, kommissær for konkurrence, og ikke Reding, kommissær for kultur, der var til stede ved kollokviet?.

Svar afgivet på Kommissionens vegne af Mario Monti

(29. november 2000)

De forskellige medlemsstater er ikke af samme mening, idet de går ind for forskellige løsninger med hensyn til spørgsmålet om bogpriser. Selv blandt de medlemsstater, der sammen med en anden medlemsstat udgør et samlet sprogområde, er der nogle, som ikke går ind for faste bogpriser. I de enkelte medlemsstater og endog i forlags- og distributionsleddene er der forskellige meninger om fastprisordningens fordele.

I en sådan situation synes det berettiget at lade hver enkelt medlemsstat bestemme, om den under overholdelse af fællesskabsretten vil godtage eller fastsætte en særskilt ordning for bogpriser.

De nationale ordninger for faste bogpriser kan grundes på en national lovgivning eller på aftaler mellem virksomheder, mellem forlag og boghandlere. Forskellige bestemmelser i EF-traktaten finder anvendelse. De lovfæstede ordninger må undersøges i lyset af EF-traktatens artikel 28 (tidligere artikel 30), medens aftalerne mellem virksomheder skal være forenelige med EF-traktatens artikel 81 (tidligere artikel 85). I begge tilfælde skal Domstolens retspraksis naturligvis iagttages.

For så vidt angår de lovfæstede ordninger, kan enhver medlemsstat vedtage en sådan lovgivning, når blot denne er forenelig med det i EF-traktaten fastsatte princip om frie varebevægelser. Valget af en sådan løsning henhører under de nationale myndigheders beføjelser. Domstolen afgjorde i dom af 10. januar 1985 i sagen Leclerc et Thouars Distribution (229/83, Saml. s. 1) om den franske lovgivning, således som det var udformet dengang, at som led i en national lovgivning, der indfører en fastprisordning for bøger, skal bestemmelser, hvorefter den importør af en bog, som afleveringspligten for tryksager påhviler, dvs. hovedforhandleren, skal fastsætte detailsalgsprisen, eller som for salg af bøger, der udgives i selve den berørte medlemsstat og reimporteres efter forudgående eksport til en anden medlemsstat, foreskriver opretholdelse af den salgspris, som forlæggeren har fastsat, medmindre det på grundlag af objektive kriterier kan godtgøres, at bøgerne er eksporteret udelukkende med henblik på reimport for derved at omgå en sådan lovgivning, anses for foranstaltninger med tilsvarende virkning som kvantitative indførselsrestriktioner, som er forbudt efter EF-traktatens artikel 30 (nu EF-traktatens artikel 28).

I dom af 3. oktober 2000 i sag C-9/99 bekræftede Domstolen, at EF-traktatens artikel 3, litra c) og g), EF-traktatens artikel 3 A og 5 (nu EF-traktatens artikel 4 og 10), EF-traktatens artikel 7 A, stk. 2 (efter ændring nu EF-traktatens artikel 14, stk. 2), samt EF-traktatens artikel 102 A og 103 (nu EF-traktatens artikel 98 og 99) ikke er til hinder for, at en national lovgivning, der forpligter forlæggere til at pålægge boghandlere en fast pris for videresalg af bøger, finder anvendelse.

Kommissionen mener, at nationale fastprisordninger for bøger, der grundes på aftaler mellem virksomheder, er forenelige med EF's konkurrenceregler, såfremt de ikke i nævneværdig grad påvirker samhandelen mellem medlemsstater. I sådanne situationer finder artikel 81 ikke anvendelse.

I medfør af EF-traktatens artikel 151, stk. 4, tager Fællesskabet hensyn til de kulturelle aspekter i sin indsats i henhold til andre bestemmelser i denne traktat, navnlig med henblik på at respektere og fremme sine kulturers mangfoldighed.

Uden at imødese konkrete foranstaltninger vil Kommissionen i de sager, som kommer for i anvendelsen af principperne om frie varebevægelser og fri udveksling af tjenesteydelser, samt konkurrencereglerne, sørge for, at der tages hensyn til de kulturelle aspekter, som måtte forekomme.

For så vidt angår Kommissionens tilstedeværelse ved kollokviet om ens bogpriser i Europa, der blev afholdt af Rådets franske formandskab den 29. og 30. september 2000 i Strasbourg, blev Kommissionen repræsenteret af højtstående tjenestemænd i generaldirektoraterne for konkurrence og for uddannelse og kultur.